Kuriak, Milan, poslanec NR SR (2022-02-15):
Ďakujem za slovo. Vážená pani ministerka, vážený pán predsedajúci, vážené kolegyne, kolegovia, dovoľte mi v krátkosti vystúpiť k novej súdnej mape, ktorá sa, ako iste viete, nerodila ľahko a ktorej schvaľovací proces bol viackrát medializovaný a odkladaný až dodnes. Od novembra 2020 som inicioval veľa stretnutí a z tohto miesta by som chcel prioritne vystúpiť ako obhajca zachovania súdu v Námestove. Počas medzirezortného pripomienkového konania ako aj celého schvaľovacieho procesu som sa viackrát aktívne obrátil na pani ministerku spravodlivosti a ďalších s požiadavkou zachovania Okresného súdu v Námestove a zmenu na jeho hlavné sídlo okresného súdu. Nebola to len moja ambícia, ale aj ambícia celého námestovského okresu. Mnoho ľudí sa pýta, prečo by mal byť práve Okresný súd v Námestove, ktorý by mal byť zachovaný a nie Dolný Kubín. Ako som pred časom moje výhrady prezentoval pani ministerke, tak by som ich chcel teraz prezentovať aj celej odbornej verejnosti, aj keď nie som odborník, ale na základe argumentov. Prečo si myslím, že práve Okresný súd Námestovo by mal byť zachovaný ako hlavne sídlo. Argumentov a dôvodov zachovania Okresného súdu v Námestove je viac. Zhrnul som aspoň niektoré. Zákon č. 180/2013 Z. z. o organizácii miestnej štátnej správy ustanovuje, že Dolný Kubín má pôsobnosť iba pre okres Dolný Kubín. Námestovo má v zmysle prílohy č. 2 tohto zákona rozšírené právomoci aj pre okres Tvrdošín. V Žilinskom kraji majú takéto rozšírené právomoci okrem Námestova len Žilina a Martin. Okrem toho si treba uvedomiť, že súčasťou okresu Tvrdošín je aj mesto Trstená, ktoré svojou veľkosťou je porovnateľné s okresným mestom Tvrdošín. Je teda zrejmé, že pod obvod Okresného súdu v Námestove spadajú tri mestá, a to Námestovo, Trstená a Tvrdošín. Okrem Námestova má aktuálne dobre vybudovanú infraštruktúru potrebnú na fungovanie okresného súdu. V Námestove sa nachádza Ústredie práce, sociálnych vecí a rodiny či Okresná prokuratúra Námestovo. Okres Námestovo je špecifický množstvom väčších obcí, ktoré majú rádovo tisíce občanov. Pri sledovaní rozmiestnenia populácie celého oravského regiónu možno konštatovať, že priemerná veľkosť obcí sa zväčšuje smerom od Dolného Kubína na sever k Námestovu. Inými slovami, ak odrátame obyvateľov samotných okresných miest, potom v okrese Dolný Kubín má obec v priemere 894 obyvateľov, v okrese Námestovo 2 359 obyvateľov a v okrese Tvrdošín 2 072 obyvateľov. Z verejne dostupných údajov na stránke ministerstva spravodlivosti je preukázané, že Okresný súd Námestovo vykazuje väčší počet nápadov ako Okresný súd Dolný Kubín. Pre krátkosť času nebudem uvádzať príklady, ale je to tam naozaj veľmi výrazný rozdiel a určite tie nápady budú ešte v okrese Námestovo, vrátane okresu Dolný Kubín, pribúdať. V sociálnych zariadeniach v okrese Námestovo je umiestnených 430 osôb a v okrese Tvrdošín 211 osôb, pričom v okrese Dolný Kubín len 237 osôb. Pod Okresný súd Námestovo spadá zo zariadení námestovského okresu a tvrdošínskeho okresu k 30. 6. 2020 až 376 osôb pozbavených alebo obmedzených na právne úkony a ten počet ešte narástol od tohto obdobia. Problematická sa javí aj samotná dostupnosť obyvateľov okresov Námestovo a Tvrdošín na súd v Dolnom Kubíne. Okres Námestovo nemá železnicu a jeho obyvatelia sú odkázaní na dopravu po cestných komunikáciách, čo znamená nielen prekonávanie neprimerane veľkých vzdialeností s vysokou časovou náročnosťou, ale najmä v zimnom období kvôli nepriaznivým metrologickým podmienkam vo všetkých okrajových oblastiach aj zhoršený stav ciest a najmä sťažené prekonávanie horského priechodu Príslop s nepomerne väčším počtom obyvateľov. Keďže v okrese Dolný Kubín je takmer polovica obyvateľov sústredených v meste a tento okres je rozlohou aj počtom obyvateľov omnoho menší, ak by sa sídlom oravského súdneho obvodu stalo Námestovo, zhoršená dostupnosť súdu z okrajových obcí by sa dotkla 11,7-krát menšieho počtu obyvateľov a celkovo by bol súd lepšie dostupný pre 3,3-krát viac obyvateľov Oravy. Za veľmi dôležitú skutočnosť treba pokladať aj fakt, že Okresný súd v Námestove je sídlom, ktorý sa nachádza pri hranici s Poľskou republikou. Je teda dôvodné zamerať sa aj na skutočnosť, že práve súd v Námestove častokrát rieši spory s významným medzinárodným prvkom. Je logické, že v prípade, ak jedna zo sporových strán je z Poľska, je vhodnejšie, aby predmetný okresný súd bol práve v Námestove, ktorý je hraničným okresom Slovenskej republiky susediacim v blízkosti okresov Námestovo a Tvrdošín. Ďalším argumentom je, že do nedávnej rekonštrukcie sídla Okresného súdu Námestovo bolo investovaných viac ako 350-tisíc eur. Pod Okresný súd Námestovo spadá 16 737 podnikateľských subjektov, pričom v spádovej oblasti Okresného súdu Dolný Kubín pôsobilo len 4 725 podnikateľských subjektov. V okrese Námestovo možno predpokladať výrazný rozvoj bytovej, ale aj priemyselnej výstavby a výstavby občianskej vybavenosti, čoho sme svedkom už aj teraz, čo výrazne napreduje v porovnaní s Dolným Kubínom. V súvislosti s realizáciou prebiehajúcich 32 jednoduchých pozemkových úprav výstavba na seba viaže rozvoj hospodárstva a ďalší prírastok obyvateľov, teda aj nárast sporovej agendy obvodného súdu. Okrem toho je potrebné poukázať na skutočnosť, že v okresoch Námestovo a Tvrdošín je vysoká rozdrobenosť pozemkov, ale aj veľká naviazanosť obyvateľov na pôdu a pokým nebudú doriešené komplexné pozemkové úpravy, Okresný súd Námestovo bude stále zaznamenávať zvýšený počet majetkových súdnych sporov, ako je to pri realizácii projektov ROEP, čo je tiež nielen na Orave, ale na Orave je veľa prípadov, čo je nekonečne dlhý proces, ktorý je treba akútne urýchliť. Záverom mi dovoľte, pani ministerka, oceniť krok ministerstva spravodlivosti k zachovania súdu v Námestove. Naozaj za to vám patrí aj všetkým pracovníkom veľká vďaka. Verím, že moje argumenty, ktoré som počas tejto rozpravy písal, ako aj adresoval ministerstvu spravodlivosti, padli na úrodnú pôdu. Ďakujem všetkým, ktorí mi v tomto procese pomohli a, samozrejme, aj za vašu ústretovosť. Rovnako oceňujem aj zachovanie trvalého pracoviska v Dolnom Kubíne a tiež aj zachovanie Okresného súdu v Ružomberku, kde sú podľa môjho názoru ideálne podmienky na fungovanie okresného súdu. Nachádza sa tu v jednej budove okrem iného polícia, väznica či prokuratúra. Ďakujem aj za ústretovosť pri blížiacich sa pozmeňujúcich návrhoch, ktoré budú prednesené v tomto pléne. Pani ministerka, ďakujem vám za vašu ťažkú prácu, ktorú ste s touto legislatívnou úpravou mali a pevne verím, že reforma súdov zlepší postavenie súdnictva na Slovensku. Verím, že reforma súdnej mapy zvýši aj transparentnosť a spravodlivosť súdnych procesov na Slovensku. A už aj tak mi čas skončil. Mám tu ešte spústu ďalších argumentov, ale ja si myslím, že tie čísla nieže nebudú nikoho zaujímať, ale však dá sa to aj dohľadať alebo po prípade nemám problém to komukoľvek preposlať. Ďakujem pekne.